28.okt. Tallinnas
Foto ilm.ee
Kui Hispaanias sadas eile lund, siis meil Eestis sähvis äike ja esines rahet. Ilm oleks nagu puhta ära pööranud. Võib ju ka nii öelda, et külm õhumass, mis Gröönimaalt üle Islandi ja Skandinaavia sel nädalal meieni oleks võinud jõuda, vajus hoopis lõuna poole ja üllatas hispaanlasi lumesajuga.
Täna-homme selline tendents jätkub, kui Põhja-Atlandilt saabuvad madalrõhkkonnad vajuvad üle Briti saarte hoopis lõunapoolsetele laiustele ja jahutavad sealseid õhutemperatuure.
Hispaaniasse lumesaju viinud pööris aga supleb täna soojas Vahemeres ning sätib ennast õhtu poole uuesti põhja-kirde suunas teele. Tee pealt leiab endale sõbramehe Itaalia rannikult ning ühinenuna jõuab topeltkange madalrõhkkond juba homseks Poola kohale. Sealt edasi rühib reedel üle Läänemere Soome poole ja möödub Eestist õige lähedalt.
Täna pärastlõunal jõuab meieni Lõuna-Euroopast juba esimene ports sooja niisket õhku, homme-ülehomme tuleb lisa.
Kuna Skandinaavia ja Soome kohal valitseb ilma juba külmem õhumass, siis lõuna poolt kerkiv täiendav soe tekitab konflikti kahe õhumassi vahel ja tulemuseks võib olla äikese ning rahe kujul sädelahendus. Muidu sajab ikka vihma.
Ele Pedassaar, sünoptik